શહેર સહિત જિલ્લાભરનું મોટાભાગનું યુવાધન વેલેન્ટાઈન ડે નજીક આવતા જ વિવિધ પ્રકારની ખરીદી અને આયોજનમાં વ્યસ્ત બન્યું છે. શહેરમાં આવેલી મોટાભાગની ગિફ્ટોની દુકાનમાં વિવિધ વેરાઈટીની ગિફ્ટો તેમજ કાર્ડસ્નો સ્ટોક આવી ગયો છે. આ દિવસે યુવક-યુવતીઓ એકબીજાને કાર્ડસ, ગિફ્ટ, ગુલાબ આપી વેલેન્ટાઈન ડેની ઉજવણી કરતા હોય છે. કેટલાક હોટલોમાં સ્પેશ્યલ પાર્ટીનું આયોજન કરતા હોય છે. તો કેટલાક આ દિવસે હરવા-ફરવા કે ફિલ્મ જોવાનું આયોજન કરતાં હોઈ શહેરના વિવિધ થીએટરમાં બુકીંગ શરૃ થઈ ગયા છે. તો કેટલાકે પાર્ટી માટે હોટલોમાં પણ બુકીંગ કરાવ્યું છે. વેલેન્ટાઈન ડે પર ગુલાબનું ખાસ મહત્વ છે. આ દિવસે એકબીજાને ગુલાબ આપવામાં આવે છે. જેમાં વિવિધ રંગના ગુલાબ નિશાની તરીકે આપવામાં આવે છે. જેથી ફુલોના વેપારીઓએ પણ ગુલાબની તંગી ન સર્જાય તે હેતુથી તૈયારીઓ આરંભી દીધી છે અને ઓર્ડર આપી દીધા છે. સામાન્ય દિવસોમાં નજીવી કિંમતે મળતા ગુલાબ વેલેન્ટાઈન ડેના દિવસે રૃા.૫૦ થી ૨૦૦ના ભાવે વેચાતા હોય છે. જો કે યુવાધન દ્વારા આ દિવસ પાછળ લાખ્ખો રૃપિયાનો ખર્ચ કરવામાં આવતો હોય છે. જો કે ચાલુ વર્ષે ટેડીબીયર તેમજ ફોટોફ્રેમ જેવી ગીફ્ટ યુવાધનમાં પ્રિય રહી છે.